b'\n_START_ARTICLE_\nPeter Lorenz\n_START_PARAGRAPH_\nPeter Lorenz  (22. joulukuuta 1922 \xe2\x80\x93 6. joulukuuta 1987) oli l\xc3\xa4nsisaksalainen CDU-puolueen poliitikko, joka joutui vuonna 1975 kes\xc3\xa4kuun 2. p\xc3\xa4iv\xc3\xa4n liike -nimisen \xc3\xa4\xc3\xa4rivasemmistolaisen j\xc3\xa4rjest\xc3\xb6n sieppaamaksi. Lorenz kaapattiin L\xc3\xa4nsi-Berliiniss\xc3\xa4 ja h\xc3\xa4nt\xc3\xa4 pidettiin panttivankina viisi p\xc3\xa4iv\xc3\xa4\xc3\xa4.\n_START_SECTION_\nSieppaus\n_START_PARAGRAPH_\nLorenz kaapattiin 27. helmikuuta 1975 L\xc3\xa4nsi-Berliinin Zehlendorfin kaupunginosassa ollessaan matkalla ty\xc3\xb6h\xc3\xb6n Mercedes-Benz-virka-autossaan. Silminn\xc3\xa4kij\xc3\xa4n mukaan Lorenzin auton eteen kaarsi yll\xc3\xa4tt\xc3\xa4en kuorma-auto, joka sulki kapean esikaupunkikadun. Samanaikaisesti pieni auto ajoi Lorenzin auton taakse. Kun autonkuljettaja tuli ulos autosta, h\xc3\xa4net ly\xc3\xb6tiin maahan. Kaappaajat nousivat Lorenzin autoon ja ajoivat kovalla vauhdilla pois Lorenz vankinaan. Kaappaus k\xc3\xa4ynnisti suuren etsinn\xc3\xa4n. Auto l\xc3\xb6ydettiin, mutta Lorenz ja kaappaajat olivat poissa. Poliisi lupasi 100\xc2\xa0000 D-markan palkkion sille, joka antaisi kaappaajien tavoittamiseen johtavia tietoja. 24 tuntia kaappauksen j\xc3\xa4lkeen tietotoimisto DPA sai valokuvan Lorenzista ja paperin, jossa luki \xe2\x80\x9dPeter Lorenz \xe2\x80\x93 Kes\xc3\xa4kuun 2. p\xc3\xa4iv\xc3\xa4n liikkeen vanki\xe2\x80\x9d._NEWLINE_Kaappaajat esittiv\xc3\xa4t seuraavana p\xc3\xa4iv\xc3\xa4n\xc3\xa4 kirjeess\xc3\xa4 viranomaisille kovia uhkavaatimuksia. Niiden mukaan kuusi pitk\xc3\xa4\xc3\xa4n vankeusrangaistukseen tuomittua anarkistia pit\xc3\xa4isi vapauttaa, muuten Lorenz surmattaisiin. Vapautettaviksi vaaditut anarkistit olivat Horst Mahler, Verena Becker, Gabriele Kr\xc3\xb6cher, Ingrid Siepman, Rolf Pohle ja Rolf Heissler. Lis\xc3\xa4ksi vaadittiin rahaa, Boeing 707 -lentokone ja L\xc3\xa4nsi-Berliinin entinen pormestari, pastori Heinrich Albertz, panttivangiksi mukaan lentokoneeseen. Bonnin hallitus p\xc3\xa4\xc3\xa4tti yhdess\xc3\xa4 Berliinin senaatin kanssa 2. maaliskuuta suostua vaatimuksiin. Mahler, 14 vuoden vankeusrangaistukseen tuomittu anarkistijuristi, kielt\xc3\xa4ytyi l\xc3\xa4htem\xc3\xa4st\xc3\xa4 vankilasta. Viisi muuta vankia vapautettiin sen j\xc3\xa4lkeen, kun poliisi ja Lorenzin perhe sai tiet\xc3\xa4\xc3\xa4 Peterin olevan hengiss\xc3\xa4. Kone l\xc3\xa4hti Rhein-Mainin lentokent\xc3\xa4lt\xc3\xa4 Frankfurtista ja laskeutui 3. maaliskuuta Adeniin, Etel\xc3\xa4-Jemeniin. Pormestari Albertz ja nelj\xc3\xa4n miehen miehist\xc3\xb6 oli mukana lentokoneessa kaappaajien ja vapautettujen vankien kanssa. L\xc3\xa4nsi-Saksan hallitus pyysi Etel\xc3\xa4-Jemenin hallitusta antamaan oleskeluluvan terroristeille. Pastori ja lentokoneen miehist\xc3\xb6 palasivat takaisin kotiin._NEWLINE_Poliisi k\xc3\xa4ynnisti kaappaajien kiinni saamiseksi valtavan operaation heti sen j\xc3\xa4lkeen, kun Lorenz oli vapautettu._NEWLINE_Lorenz kaapattiin vain kolme p\xc3\xa4iv\xc3\xa4\xc3\xa4 ennen L\xc3\xa4nsi-Berliinin osavaltiovaaleja. Vaaliasiantuntijoiden mukaan kaappaus tulisi vaikuttamaan vaalien tulokseen. Peter Lorenzin CDU saavutti suuren voiton. Lorenz sai itse 53,1\xc2\xa0% annetuista \xc3\xa4\xc3\xa4nist\xc3\xa4 omassa piiriss\xc3\xa4\xc3\xa4n.  Vaalimenestyksen tulos oli se, ett\xc3\xa4 CDU:sta tuli Berliinin vahvin puolue, kun taas SPD menetti \xc3\xa4\xc3\xa4ni\xc3\xa4.'